《子瞻画枯木》
宋代·孔武仲

寒云行空乱春华，西风凛凛空吹沙。
夫子抱膝若丧魄，谁知巧思中萌芽。
败毫淡墨任挥染，苍莽菌蠢移龙蛇。
略增点缀已成就，止见枯木成槎枒。
更无丹青相掩翳，惟有口鼻随穿呀。
往年江湖饱观画，或在山隈溪水涯。
腹中空洞夜藏魅，巅顶突兀春无花。
径深最宜系画舸，日落时复停归鸦。
苏公早与俗子偶，避世欲种东陵瓜。
窥观尽得物外趣，移向纸上无毫差。
醉中遗落不秘惜，往往流传藏人家。
赵昌丹青最细腻，直与春色争豪华。
公今好尚何太癖，曾载木车出岷巴。
轻肥欲与世为戒，未许木叶胜枯槎。
万物流形若泫露，百岁俄惊眼如车。
树犹如此不长久，人以何者堪矜夸。
悠悠坐见死生境，但随天机无损加。
却笑金城对宫柳，泫然流涕空咨嗟。

作者简介：（1041—1097）宋临江新淦人，字常父。孔文仲弟。仁宗嘉祐八年进士。哲宗元祐初，历秘书省正字、集贤校理、国子司业。四年，为著作郎，论科举之弊，诋王安石《三经新义》，请复诗赋取士，又欲罢大义而益以诸经策。拜中书舍人，直学士院。八年，擢给事中，迁礼部侍郎，以宝文阁待制知洪州。坐元祐党夺职，居池州卒。与兄孔文仲、弟孔平仲以文声起江西，时号三孔。有《诗书论语说》、《金华讲义》、《芍药谱》、《内外制》、《杂文》、《宗伯集》(编入《清江三孔集》)。